b'\n_START_ARTICLE_\nToxoplasmose\n_START_PARAGRAPH_\nToxoplasmose eller haresyge opst\xc3\xa5r p\xc3\xa5 grund af den encellede intracellul\xc3\xa6re parasit, Toxoplasma gondii. Parasitten er udbredt i hele verden undtagen i de arktiske egne og kan smitte de fleste fugle og pattedyr, inklusiv mennesker. Den formerer sig k\xc3\xb8nsl\xc3\xb8st i forskellige v\xc3\xa6vstyper._NEWLINE_Hovedv\xc3\xa6rten for Toxoplasma gondii er katten, hvor parasittens seksuelle stadier forekommer. Katten udskiller de befrugtede toxoplasma-\xc3\xa6g, s\xc3\xa5kaldte oocyster, med aff\xc3\xb8ringen. Efter 2 til 3 dage i det fri, er \xc3\xa6ggene infektive, og kan optages af en anden v\xc3\xa6rt. Hvis andre pattedyr end katten optager oocysterne spredes de med kredsl\xc3\xb8bet gennem kroppen. Efter nogle uger i v\xc3\xa6rtens krop, etablerer oocysterne sig som cyster, for det meste i muskler, hjerne og hjerte. Dette kan have vidtr\xc3\xa6kkende konsekvenser alt efter hvilket dyr der er inficeret. Dette er blandt andet et problem for gravide kvinder, da smitten kan overf\xc3\xb8res fra moder til foster under en graviditet. Dette kan v\xc3\xa6re meget farligt da det bl.a. kan medf\xc3\xb8re forkalkninger i hjernen og nethindebet\xc3\xa6ndelse hos fostret. Problemet opst\xc3\xa5r dog kun hvis moderen bliver inficeret med Toxoplasma gondii under graviditeten, og ikke hvis hun allerede har v\xc3\xa6ret inficeret. Selve infektionen sker ved kontakt med aff\xc3\xb8ring eller ved at indtage k\xc3\xb8d eller andet v\xc3\xa6v fra fugle eller pattedyr, som indeholder oocyster.'